**Seletuskiri Kadrina valla 2023. aasta eelarvele**

**SISSEJUHATUS**

Kadrina valla 2023. aasta eelarve koostamisel on lähtutud kohaliku omavalitsuse üksuse finantsjuhtimise seadusest, kohaliku omavalitsuse korralduse seadusest, Kadrina valla põhimäärusest, Kadrina valla arengukavast aastateks 2018-2035, Kadrina valla eelarvestrateegiast aastateks 2023-2026. Valla eelarve koostamisel on olulisteks lähteandmeteks tööhõive prognoosid, keskmise palga ja sealt tulenevalt tulumaksu kasvu prognoosid ja riigieelarvest eraldatavad tasandus- ja toetusfondi summad.

Eelarve prioriteedid on arengukavas ja eelarvestrateegias ettenähtud investeeringute ja tegevuste finantseerimine, sealhulgas:

* + Kadrina Keskkooli hoone renoveerimine;
	+ valla teede ja tänavate korrashoid ja renoveerimine;
	+ inflatsioonist tulenevate täiendavate kuludega toimetuleku tagamine

**PÕHITEGEVUSE TULUD**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
| 3 | **PÕHITEGEVUSE TULUD KOKKU**  | **8 127 509** | **8 994 400** |
| 30 | **Maksutulud** | **4 894 000** | **5 332 000** |
| 300000 | Füüsilise isiku tulumaks | 4 712 000 | 5 150 000 |
| 303000 | Maamaks | 180 000 | 180 000 |
| 304400 | Reklaamimaks | 2 000 | 2 000 |
| 32 | **Tulud kaupade ja teenuste müügist** | **240 385** | 468 400 |
| 352 | **Saadud toetused tegevuskuludeks** | **2 720 525** | **3 107 000** |
| 352001 | Tasandusfond | 570 401 | 580 000 |
| 352000 | Toetusfond | 2 150 124 | 2 527 000 |
| 350,352 | **Muud saadud toetused tegevuskuludeks** | **260 599** | **75 000** |
| 38 | **Muud tegevustulud** | **12 000** | 12 000 |

Põhitegevuse tulude planeerimisel on lähtutud Riigi eelarvestrateegias kohalikele omavalitsustele eraldatavate toetuste summadest.

Võrreldes 2022. aastaga suurenevad põhitegevuse tulud 10,7%. Riigieelarvest eraldatavad toetused suurenevad seoses õpetajate alampalga tõusuga, füüsilise isiku tulumaksu tõusuks võrreldes 2022. aasta eeldatava tegeliku tuluga on kavandatud 9,3%.

**Maksutulud**

Maksutulud on füüsilise isiku tulumaks, maamaks ja reklaamimaks. Füüsilise isiku tulumaksu laekub kohaliku omavalitsuse eelarvesse 11,96% nende isikute maksutavast tulust, kelle rahvastikuregistrijärgne elukoht 1.jaanuari 2023. aasta seisuga on Kadrina vald. Kadrina valla elanike arv 1. novembri 2022 seisuga oli 4855. Võrreldes eelmise aasta sama ajaga on valla elanike arv suurenenud 23 inimese võrra. Käesoleva aasta 9 kuuga on üksikisiku tulumaksu laekumine kasvanud 13,25% võrreldes eelmise aasta sama perioodiga. Eelnõus on üksikisiku tulumaksu laekumise kasvuks kavandatud 9,3% lähtudes Eesti Panga sügisesest majandusprognoosist, mille järgi palgad kasvavad 2023 ja 2024 aastal üle 10%.

Maamaks laekub 100% kohaliku omavalitsuse eelarvesse. Maamaksu määra kehtestab volikogu protsendina maa maksustamishinnast hiljemalt maksustamisaasta 31.jaanuariks. 2022. aastal läbiviidud maa korralise hindamise tulemused avaldavad mõju alates 2024.aastast.

Volikogu määrusega 2012 aastast on Kadrina vallas kehtestatud reklaamimaksu tasumise kord ja reklaami paigaldamisele esitatavad nõuded. Põhitegevuse tuludest moodustavad maksutulud 59%.

**Tulud kaupade ja teenuste müügist**

Kaupade ja teenuste müügist planeeritud tulud (461 900 eurot) moodustavad 5% põhitegevuse tuludest ja on kavandatud järgmiselt:

* tulud haridusasutuste majandustegevusest (teiste kohalike omavalitsuste ja lastevanemate poolt tasutud kohatasud) 241 400 eurot;
* lapsevanemate poolt tasutavad toitlustuskulud lasteaedades 138 200 eurot
* päästeteenistuse tulud 30 000 eurot;
* üüri ja rendi tulud (sotsiaalkorterid, huvikeskus, tervisekeskus) 39 500 eurot;
* riigilõivud 7 800 eurot;
* muud tulud (transporditeenused, kultuurikoja tasulised teenused, reklaam vallalehes jne) 5 000 eurot.

**Saadud toetused tegevuskuludeks**

Tasandusfond on kavandatud summas 580 000 eurot.

KOV tasandusfondi suurus ja jaotamise põhimõtted määratakse 2022. a. Riigieelarve seadusega. Tasandusfondi eesmärk on vahendite kasutamise tingimusi määramata ühtlustada kohaliku omavalitsuse üksuste ülesannete täitmise võimalusi. Tasandusfondi jaotamisel võetakse aluseks kohaliku omavalitsuse üksusele laekuv tulumaks ja maamaks, kohaliku omavalitsuse üksuse elanike arv ja muud kohaliku omavalitsuse üksuse erisused. Tasandusfondi jaotuse kohaliku omavalitsuse üksuste vahel kehtestab Vabariigi Valitsus korraldusega.

Toetusfond on planeeritud summas 2 527 000 eurot. Toetusfondi planeerimisel on arvestatud õpetajate alampalga tõusuga.

KOV toetusfondist 2023. aastal Kadrina valla eelarvesse eraldatava toetuse suuruse, jaotamise ulatuse, tingimused ja korra ning vahendite jaotuse kehtestab Vabariigi Valitsus järgnevate kulude kompenseerimiseks:

* üldhariduskoolide pidamiseks antav toetus, mis on ette nähtud üldhariduskoolide õpetajate ja direktorite tööjõukuludeks, õppekirjanduseks ja koolilõunaks;
* hariduslike erivajadustega lastele tõhustatud abi toetus;
* huvihariduse ja huvitegevuse toetus;
* koolieelsete lasteasutuste õpetajate tööjõukulude toetus;
* toimetulekutoetuste maksmise hüvitis;
* matusetoetus;
* asendus- ja järelhooldusteenuse toetus;
* raske- ja sügava puudega laste abi osutamise toetus;
* rahvastikutoimingute hüvitis;
* kohalike teede hoiu toetus.

**Muud saadud toetused tegevuskuludeks**

Eelarve koostamisel on arvesse võetud eeldatavad eraldised kokku 75 000 eurot, milleks on toetus Kadrina õpilaskodule 60 000 eurot, EL poolt VIROL ühisprojekti raames rahastatav toetus noorte suunamiseks aktiivsesse kogukonnaellu 4 600 eurot, toetus Kadrina valla raamatukogule teavikute soetamiseks 9 200 eurot ning koolipiima ja koolipuuvilja toetus Vohnja Lasteaed-Algkoolile 1 200 eurot.

**Muud tegevustulud**

Muude tegevustuludena on kavandatud 8 000 eurot maardlate kaevandamisõiguse tasu ja tasu vee erikasutusest 4 000 eurot.

**PÕHITEGEVUSE KULUD**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
| 4,5,6 | **PÕHITEGEVUSE KULUD KOKKU**  | **7 983 021** | **8 791 500** |
| 4 | **Antud toetused tegevuskuludeks** | **744 143** | **686 200** |
| 41 | Sotsiaalabi- ja muud toetused füüsilistele isikutele  | 229 878 | 203 200 |
| 45 | Sihtotstarbelised toetused tegevuskuludeks | 514 265 | 483 400 |
| 5,6 | **Muud tegevuskulud** | **7 238 878** | **8 104 900** |
| 50 | Tööjõukulud | 4 494 860 | 5 283 100 |
| 55 | Majandamiskulud | 2 724 703 | 2 781 500 |
| 60 | Muud kulud | 19 315 | 40 300 |

Kulude suurenemise peamiseks põhjuseks on õpetajate alampalga ja miinimumpalga tõusust tingitud tööjõukulude suurenemine ning elektrienergia ja mootorikütuste hinnatõus ja sellest tulenev muude kaupade ja teenuste kallinemine. Põhitegevuse kulud suurenevad kokku 10,1%.

**Antud toetused tegevuskuludeks**

Sotsiaalabi ja muude toetustena füüsilistele isikutele makstakse riiklikku toimetulekutoetust, toetust puuetega inimestele ja nende hooldajatele, muid pere sissetulekust mittesõltuvaid toetusi (sünnitoetus, matusetoetus) ja ühekordseid toetusi isikutele kellel on oht saada sotsiaalselt tõrjutuks. Sotsiaalabi toetused on võrreldes 2022. aastaga vähenenud kuna eelnõu koostamise hetkel puudub informatsioon kas sarnaselt eelmise aastaga ja kui palju eraldatakse riigi poolt täiendavaid toetusi energiahindade kompenseerimiseks ja Ukraina sõjapõgenikega seotud kulude katteks.

Sihtotstarbelised toetused tegevuskuludeks on ette nähtud kultuuri-, spordi- ja muu vaba aja tegevuse toetamiseks ning liikmemaksudeks.

**Muud tegevuskulud**

Muud tegevuskulud moodustavad 92% põhitegevuse kuludest. Muude tegevuskuludena kajastatakse tööjõukulusid ja majandamiskulusid.

**Tööjõukulud**

Tööjõukulud koosnevad töötajatele makstavatest töötasudest ja neile lisanduvatest tööandja maksudest (sotsiaalmaks, töötuskindlustusmakse). Tööjõukuludeks on kavandatud 5 283 100 eurot, mis moodustab 65% põhitegevuse kuludest. Tööjõukulud suurenevad võrreldes 2022. aastaga 17,5%. Tööjõukulude planeerimisel on arvesse võetud riigi poolt kehtestatud miinimumpalaga tõus 10,8%, õpetajate keskmise palga tõus 23,5% ja muudel töötajate gruppidel kuni 10%.

**Majandamiskulud**

Majandamiskulud moodustavad 34% põhitegevuse kuludest. Majandamiskulud suurenevad võrreldes 2022. aastaga 2,1%.

Majandamiskulud jagunevad majandusliku sisu järgi järgmiselt:

* administreerimiskulud (juhtimise, üldise haldamise ja bürootegevusega seotud kaubad ja teenused);
* uurimis- ja arendustööde kulud;
* lähetuskulud;
* koolituskulud;
* kinnistute, hoonete ja ruumide majandamise kulud;
* sõidukite ülalpidamiskulud;
* info- ja kommunatsioonitehnoloogia kulud;
* inventari majandamise kulud;
* toiduained ja toitlustusteenused;
* meditsiinikulud (esmaabivahendid, töötajate tervisekontrolli kulud);
* teavikute ja kunstiesemete kulud (avalike raamatukogude raamatud);
* õppevahendite ja koolituse kulud (õpikud, mänguasjad, õpilastele korraldatavad ekskursioonid, teistele omavalitsusüksustelt ostetud lasteaia- ja koolitusteenused);
* kommunikatsiooni-, kultuuri- ja vaba aja sisustamise kulud (spordi- ja kultuuriürituste korraldamine);
* sotsiaalteenused (füüsilistele isikutele mõeldud toetuste andmine teenusena või tehnilise abivahendina kui tasumine tarnijale, mitte toetuse saajale);
* mitmesugused majanduskulud (tellitud transporditeenused, oma töötajate tervise edendamise kulud).

**Muud tegevuskulud**

Muude tegevuskuludena on eelarve eelnõus kajastatud reservfond 40 000 eurot ja riigilõivukulud 300 eurot.

**PÕHITEGEVUSE TULEM**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
|   | **PÕHITEGEVUSE TULEM** | **144 488** | **202 900** |

**INVESTEERIMISTEGEVUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
|   | **INVESTEERIMISTEGEVUS KOKKU** | **-742 790** | **-741 270** |
| 38 | Põhivara müük (+) |  0 | 200 000 |
| 15 | Põhivara soetus (-) | -707 000 | -808 000 |
| 3502 | Põhivara soetuseks saadav sihtfinantseerimine (+) | 88 860 | 20 000 |
| 4502 | Põhivara soetuseks antav sihtfinantseerimine (-) | -113 980 | -92 600 |
|   | Tagasilaekuvad laenud | 18 330 | 18 330 |
|   | Finantstulud (+) | 0 | 0 |
| 65 | Finantskulud (-) | -29 000 | -79 000 |

Investeerimistegevuse eelarvestamisel lähtutakse põhimõttest, et investeeringute kulud ja põhivara soetamiseks antavad toetused kirjendatakse „-“ märgiga ja põhivara soetamiseks saadavad toetused „+“ märgiga.

Põhivarade müügist on kavandatud tulu 200 000 eurot. Müüakse Kadrina Hooldekodu likvideerimisel omandatud hoonestatud Hooldekodu kinnistu aadressil Kadrina vald, Undla küla ja valla omandis olev 3,87 ha suurune Undlapargi kinnistu.

**Kavandatavad investeeringuobjektid.**

|  |  |
| --- | --- |
|  | **Eelarve 2023** |
| **Põhivara soetamine kokku** | **808 000** |
| Kadrina Keskkooli renoveerimisprojekt | 615 000 |
| Kadrina Keskkooli infotehnoloogiavahendite uuendamine | 28 000 |
| Mustkattega teede renoveerimine | 150 000 |
| Kaasav eelarve | 15 000 |

**Kadrina Keskkooli renoveerimisprojekti** koostamiseks on kavandatud 615 000 eurot.

Riigihanke tulemusena on Arhitekt Must OÜ-ga sõlmitud leping Kadrina Keskkooli projekteerimiseks. Lepingu objektiks on Kadrina Keskkooli ja ümbritseva väliruumi projekteerimistööd. Lepingu kestuseks vastavalt projekteerimistööde ajagraafikule on 07.06.2022-05.03.2024. Lepingu järgi on tööde kogumaksumus koos käibemaksuga 814 800 eurot, millest 2023. aastal tasutakse 615 000 eurot.

**Valla teede ja tänavate rekonstrueerimiseks** on kavandatud 150 000 eurot. Kavas on rajada mustkattega teid ja teostada pinnakatte taastusremonti, täpsemad kogused selguvad pärast hanke läbiviimist.

**Kadrina Keskkooli infotehnoloogiaseadmete** uuendamiseks on kavandatud 2023. aastal 28 000 eurot.

**Kaasavale eelarvele** on ette nähtud 15 000 eurot.

Tagasi laekub laen aktsiaseltsilt Kadrina Soojus summas 18 330 eurot.

**Põhivara soetamiseks antavad toetused.**

|  |  |
| --- | --- |
|  | **Eelarve 2023** |
| **Põhivara soetamiseks antavad toetused kokku** | **92 600** |
| Hajaasustuse programmi toetamine | 40 000 |
| Rakvere Haigla investeeringute toetus | 22 600 |
| Erateede remondi ja eraparklate rajamise toetamine | 20 000 |
| Vee ja kanalisatsiooni süsteemide rajamise toetus | 10 000 |

Hajaasustuse programmi eesmärgiks on parandada maapiirkondades elavatele inimeste elutingimusi ning seeläbi aidata kaasa elanike arvu püsimisele maapiirkondades. Programmist toetatakse majapidamiste veevarustus- ja kanalisatsioonisüsteemide, juurdepääsuteede ning autonoomsete elektrisüsteemidega seotud tegevusi. Programmi raames tehtud investeeringuid rahastatakse võrdsetes osades toetusena riigieelarvest ja valla eelarvest ning toetuse saaja omaosalusena.

AS Rakvere Haigla üldkoosoleku otsusega jagatakse iga-aastane investeeringutoetus haigla aktsionäride vahel. Arvestuse aluseks on võetud eelmisel aastal kasutatud voodipäevade arv kohaliku omavalitsuse kohta. Investeeringutoetuse sihtotstarve on haigla renoveerimiseks võetud investeerimislaenu tagasimaksmises osalemine ning uute investeeringute kaasfinantseerimine.

Erateede ehitus- ja remonttööde ning eraparklate ehitamise kuludest hüvitatakse volikogu poolt kehtestatud toetuste andmise korra alusel kuni 50% , kuid mitte rohkem kui 3 000 eurot ühe objekti kohta.

Kadrina vallas on 2017.aastal volikogu määrusega kehtestatud „Kadrina valla elamute vee- ja kanalisatsioonisüsteemide rajamise või parendamise kord“, mille alusel eraldati esimest korda toetust 2021. aastal. Selle korra alusel on 2023. aasta eelarvesse planeeritud toetus vee- ja kanalisatsioonisüsteemide rajamise toetuseks Kadrina valla elanikele, kes ei kvalifitseeru toetuse saamiseks hajaasustuse programmist.

**Põhivara soetamiseks saadavad toetused.**

|  |  |
| --- | --- |
|  | **Eelarve 2023** |
| **Põhivara soetamiseks saadavad sihtfinantseeringud** | **20 000** |
| Hajaasustuse programmi toetusteks | 20 000 |

**Finantskulud** summas 79 000 eurot on laenuintresside tasumise kulud. Intressikulude eelarvestamisel on lähtutud eelnõu koostamise ajal kehtivast baasintressimäärast (15.11.2022 6 kuu EURIBOR 2,291%) ja lepingujärgsest marginaalist.

Informatsioon kehtivate laenulepingute ja nende tingimuste koha.

|  |  |  |  |  |  |  |
| --- | --- | --- | --- | --- | --- | --- |
| **Krediidiasutus** | **Tagastamis-tähtaeg** | **Intressimäär (baasintress+****panga marginaal)** | **Jääk seisuga 31.12.2022** | **Tasutakse 2023** | **Kehtiv lepingu-järgne baasintress** | **Baasintressi muutmise kuupäev** |
| **Laenukohustised LHV Pank** |  |  |  |  |   |   |
| KL-2001515KA | 15.05.2025 | 6 kuu EURIBOR +0,63% | 429 450 | 177 704 | 2,291% | 15.05.2023 |
| KL-030717KA | 03.12.2023 | 6 kuu EURIBOR +0,67% | 250 000 | 250 000 | 0,278% | 03.01.2023 |
| LL-20200825KV | 13.12.2030 | 6 kuu EURIBOR +1,15% | 1 040 000 | 130 000 | 0,774% | 13.02.2023 |
| **Laenukohustised SEB Pank** |  |  |   |   |   |   |
| Laen 2019025451  | 19.12.2025 | 6 kuu EURIBOR +1,17% | 234 000 | 78 000 | 0,249% | 19.12.2022 |
| **Laenukohustised Swedbank** |  |  |   |   |   |   |
| Laen 21-656630-JI | 31.12.2031 | 6 kuu EURIBOR +0,68% | 720 000 | 80 000 | 2,107% | 21.04.2023 |
| **Kokku** |  |  | **2 673 450** | **715 704** |   |   |

**EELARVE TULEM**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
|   | **EELARVE TULEM ( ÜLEJÄÄK(+)/PUUDUJÄÄK (-))** | **-598 302** | **-538 370** |

Eelarve tulemiks on puudujääk 633 370 eurot. Eelarve viiakse tasakaalu 2022. aasta kasutamata jäägist 454 070 euro suunamisega 2023 aasta kulude katteks ja finantseerimistegevuse netosummaga (võetavate laenude ja tagasimakstavate laenude vahe) 84 300 eurot.

**FINANTSEERIMISTEGEVUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
|   | **FINANTSEERIMISTEGEVUS** | **-123 304** | **84 300** |
|   | Kohustuste võtmine (+) | 710 000 | 800 000 |
|   | Kohustuste tasumine (-) | -833 304 | -715 700 |

Kavandatud on võtta 800 000 eurot laenu investeerimistegevuse kulude katmiseks.

Kehtivate laenulepingute järgsete maksegraafikute alusel makstakse 2023. aastal tagasi 715 700 eurot. Kadrina Vallavalitsusel on seisuga 31.12.2022 viis kehtivat laenulepingut koguvõlgnevusega 2,7 miljonit eurot.

**LIKVIIDSETE VARADE MUUTUS**

|  |  |  |  |
| --- | --- | --- | --- |
| **tunnus** | **Kirje nimetus** | **Eelarve 2022** | **Eelnõu 2023** |
|   | **LIKVIIDSETE VARADE MUUTUS** | **-721 606** | **-454 070** |

Eelarve tasakaalu viimiseks on kavandatud 2022. aasta lõpu raha jäägist 454 070 euro suunamine 2023. aasta eelarve kulude katteks.

**PÕHITEGEVUSE KULUD TEGEVUSALADE JÄRGI**

Põhitegevuse kulude eelarve koostamisel on lähtutud vajadusest suurendada tööjõukulusid vastavalt riigi poolt kavandatud miinimumpalga ja pedagoogide alampalga tõusule, teiste töötajate kategooriate puhul on kavandatud kuni 10%-ne tööjõukulude tõus. Majandamiskulude eelarvestamisel on arvesse võetud elektrienergia, mootorikütuste ja sellest tulenevate muude toodete ja teenuste hinna suurenemine. Põhitegevuse kulud suurenevad võrreldes 2022. aastaga 10,1%.

**01 Üldised valitsussektori teenused**

Kavandatakse üldise iseloomuga valitsussektori teenused nagu volikogu, vallavalitsuse, valimiste korraldamise, registrite pidamise, omavalitsusliitude ja muude liikmemaksude ning valitsussektori võla teenindamise kulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **01** | **Üldised valitsussektori teenused** | **542 230** | **585 200** |

Üldiste valitsussektori teenuste kulud võrreldes 2022. aastaga suurenevad 4% arvestamata reservfondi kulusid, mis aasta jooksul jaotatakse teistele tegevusaladele. Tööjõukulud on 398 340 eurot, majandamiskulud 114 500 eurot, reservfondiks 40 000 ja erinevate organisatsioonide liikmemaksude tasumiseks 32 100 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 01110 | Vallavolikogu | 61 200 | 61 500 |

Volikogu esimehe ja komisjonide esimeeste tööjõukulud on 49 340 eurot. Tasude määramine toimub volikogu poolt. Volikogu majandamiskulud on 12 160 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 01112 | Vallavalitsus | 396 530 | 421 500 |

Vallavalitsuse kulud võrreldes 2022. aastaga suurenevad 6,3%.

Personalikulud on 349 000 eurot vallavalitsuse teenistujatele (9 ametikohta) vallavanemale ja viiele vallavalitsuse liikmele. Vallavalitsuse teenistujate koosseis on vähenenud ühe töötaja võrra. Seoses üleminekuga infosüsteemi hooldamise teenuse ostmisele on kaotatud infotehnoloogiaspetsialisti töökoht.

Majandamiskuludeks (bürookulud, koolituskulud, isikliku sõiduauto kasutamise hüvitised, infotehnoloogiakulud ja muud) on kavandatud 72 300 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 01114 | Reservfond | 19 015 | 40 000 |

2022. aastal on reservfondi planeeritud 40 000 eurot ettenägematute kulude katmiseks.

Vastavalt Kadrina valla finantsjuhtimise korrale on 2022 aastal reservfondist kantud vahendeid eelarve teiste osade suurendamiseks 20 985 eurot ja reservfondi jääk 15.11.2022 on 19 015 eurot. Reservfondi suuruseks 2023. aastal on kavandatud 40 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 01330 | Valla arengukava | 30 000 | 30 000 |

Kavandatud on vahendid valla uue arengukava kontseptsiooni väljatöötamiseks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 01600 | Liikmemaksud ja muud üldised teenused | 35 485 | 32 200 |

Liikmemaksud on seotud osalemisega erinevates liitudes ja organisatsioonides (Lääne-Viru Omavalitsuste Liit, Eesti Linnade ja Valdade Liit, Põhja-Eesti Ühistranspordikeskus, MTÜ Arenduskoda), mille eesmärk on kohalike omavalitsuste ühistegevuste arendamine juhtorganite kaudu, koostööprojektides osalemine, ühisürituste korraldamine, kogemuste vahetus jne.

**03 Avalik kord ja julgeolek**

Avaliku korra ja julgeoleku korraldamisena käsitletakse teenuseid, mis on suunatud isikutele turvalisuse tagamiseks. Kadrina vallas on sellised teenused tuletõrje- ja päästeteenused ning üldise turvalisuse tagamise kulud, sealhulgas abipolitseinike tegevuse toetamine.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **03** | **Avalik kord ja julgeolek** | **51 910** | **58 500** |

Avaliku korra ja julgeoleku kulud suurenevad 12,7% seoses elektrienergia ja mootorikütuste hinnatõusuga, samuti kasvavad päästeameti töötajate töötasud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 03100 | Üldine turvalisus | 6 000 | 6 000 |

Kavandatud on abipolitseinike tunnustamise vahendid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 03200 | Kadrina Valla Päästeteenistus | 45 910 | 52 500 |

Päästeteenistuse kuludest 22 500 eurot kaetakse Päästeameti poolt tegevustoetusena. Tööjõukuludeks on kavandatud 31 500 eurot päästeauto juhi ja päästeteenistuse direktori ning vabatahtlikele päästjatele väljasõitudel osalemise tasustamiseks. Päästetehnika hooldamise ja kütusekuludeks on ette nähtud 21 000 eurot.

**04 Majandus**

Majandusvaldkonna kulud on valla teede ja tänavate korrashoiu kulud, liikluskorralduse kulud, üld- ja detailplaneeringute koostamise kulud ning muude majandusega seotud tegevuste kulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **04** | **Majandus** | **445 520** | **446 500** |

Majandusvaldkonna kulud jäävad 2022. aastaga võrreldes samale tasemele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 04510 | Liikluskorraldus | 10 000 | 10 000 |

Kavandatud on kulud bussiootekodade ehitamiseks ja renoveerimiseks ning liiklus-korraldusvahendite paigaldamiseks ja hoolduseks (liiklusmärgid, tänavate nimesildid, külaviidad).

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 04510 | Valla teede ja tänavate korrashoid | 115 000 | 115 000 |

Põhitegevuse kuludele teede korrashoiuks ja remondiks lisanduvad investeerimistegevuse eelarveosas kavandatud investeeringud summas 150 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 04740 | Üldine planeerimine ja detailplaneeringud | 50 000 | 40 000 |

Kavandatud on kulud üldplaneeringu ja vajalike detailplaneeringute koostamiseks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 04900 | Kinnisvarainvesteeringud | 8 000 | 3 700 |

Kadrina vallale kuuluvad korterimandid Kalevipoja 8-22 ja 8-25, Pargi 20-10, Pargi 26-5 ja Sauna 1-9. Korteriühistutele makstavad remondifondi kulud on 2 500 eurot, muud kinnisvarainvesteeringutega seotud kulud 1 200 eurot. Vallavalitsuse korraldusega 2023. aastaks kehtestatud uute üürihindade alusel on üürnike poolt saadav üüritulu on 3 700 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 04900 | Majandusosakond | 262 520 | 277 800 |

Tööjõukulud 5,3 teenistuja ametikohale on 147 600 eurot. Majandamiskulud on 130 200 eurot. Sealhulgas vallamaja hoone ja ruumide majandamiskulud (küttekulu, elektrikulu, korrashoiu- ja remondikulu, valvekulu) on 61 600 eurot, info- ja kommunikatsioonitehnoloogiakulud 28 300 eurot, sõidukite majandamise kulud (bussi hooldus- ja kütuse kulud, isikliku sõiduauto kasutamise kulude hüvitamine) 20 500 eurot, inventari majandamiskulud 6 000 eurot.

**05 Keskkonnakaitse**

Keskkonnakaitsealased teenused on suunatud inimtegevuse jäätmete käitlemisele ja likvideerimisele, looduskeskkonna säilitamisele ning inimeste keskkonnateadelikkuse tõstmisele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **05** | **Keskkonnakaitse** | **324 900** | **290 100** |

Keskkonnakaitse valdkonna kulud vähenevad 10,7%. Vähenevad kulud lume ja libeduse tõrjele ning jäätmekäitlusele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 05100 | Jäätmekäitlus | 58 300 | 50 000 |

Kavandatud on tavapärased kulud Kadrina jäätmejaama haldamiseks, prügiveokuludeks Viitnal ja Huljal, ebaseaduslikult ladestatud prügi koristamiseks ja eterniidi kogumiseks ning aiajäätmete ja okste veoks. 2022. aasta eelarve sisaldab ühekordseid kulusid kodukompostrite projektile, mistõttu kulud 2023. aastal jäävad väiksemaks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 05101 | Kadrina valla avalike alade korrashoid | 56 600 | 60 100 |

Planeeritud on kulud muru niitmiseks Kadrinas, Huljal, Vohnjas, Kadrina ja Hulja aleviku heakorratöödeks ning bussijaamade koristuseks, teeservade niitmiseks ja teede ning tänavate puhastuseks ning muudeks heakorratöödeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 05101 | Lumetõrje | 205 000 | 170 000 |

Lume ja libeduse tõrje kulud on kavandatud viimase nelja aasta keskmiste kulude alusel.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 05400 | Haljastus (paisjärved) | 5 000 | 10 000 |

Kavandatud on kulud Kadrina ja Loobu paisjärve hoolduseks.

**06 Elamu- ja kommunaalmajandus**

Elamu- ja kommunaalmajanduse alased teenused on suunatud elu(olme)keskkonna korraldamisele, korrastamisele, esteetiliseks muutmisele ja arendamisele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **06** | **Elamu- ja kommunaalmajandus** | **112 000** | **113 000** |

Elamu- ja kommunaalmajanduse valdkonnas suurenevad kulud tänavavalgustusele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 06400 | Tänavavalgustus | 62 000 | 70 000 |

Elektri kuluks Kadrinas, Huljal ja ülejäänud külades (Viitna, Kihlevere, Vohnja, Ridaküla) on ette nähtud 50 000 eurot, kulud suurenevad 25%. Tänavavalgustusrajatiste remondi ja hoolduse kulud on 20 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 06605 | Muu elamu- ja kommunaalmajandus | 50 000 | 43 000 |

Ette on nähtud kulud kalmistute hooldamiseks, heakorrakulud, tegevustoetus saunateenusele, haljastuse hoolduse ja arendamise kulu ning hulkuvate loomade varjupaigateenuse kulu.

**07 Tervishoid**

Tervishoiukuludena käesolevas eelarves käsitletakse toetusi tervishoiuasutustele ning Kadrina tervisekeskuse maja haldamise kulusid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **07** | **Tervishoid** | **19 000** | **19 500** |

Tervishoiukulud jäävad samale tasemele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 07210 | Üldhaigla teenused (Rakvere Haigla) | 2 500 | 2 500 |

MTÜ Rakvere Haigla liikmemaks. Kadrina vallal on AS Rakvere Haigla omaniku MTÜ Rakvere Haigla asutajaliikmena liikmemaksu tasumise kohustus.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 07310 | Kadrina Tervisekeskus | 16 500 | 17 000 |

Kadrina Vallavalitsus Kadrina tervisekeskuse omanikuna katab üldised maja haldamiskulud ja rendile andmata ruumide kommunaalkulud.

Rendile antud ruumide kommunaalkulud katavad rentnikud, lisaks on rentnikega sõlmitud lepingud, mille alusel tasub OÜ Kadrina Tervisekeskus renti 5 240 eurot aastas ja OÜ Kadrina Hambaravi 1 260 eurot aastas.

**08 Vaba aeg, kultuur ja religioon**

Vabaaja- ja sporditegevused hõlmavad teenuste osutamist ja tegevuste toetamist. Vaba aja tegevused on sporditegevus, vabaõhurajatiste (laste mänguväljakud, pargid) hooldamine ja käitamine, noorsootöö ja noortekeskused ja muud vaba aja tegevused (ühisürituste korraldamine, külaliikumine jne). Kultuuri valdkonna tegevused on rahva- ja kultuurimajade tegevus, raamatukogude tegevus, vallalehe väljaandmine.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **08** | **Vaba aeg, kultuur ja religioon** | **935 096** | **961 900** |

Vaba aja, kultuuri ja religiooni tegevusvaldkonnas suurenevad kulud 2,9%. Tegevuskuludest on 337 800 eurot ette nähtud tegevustoetusteks, 290 800 eurot tööjõukuludeks ja 333 300 eurot majandamiskuludeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08102 | Üldine sporditegevus | 281 000 | 301 000 |

SA Kadrina Spordikeskus tegevuse toetuseks on kavandatud 222 000 eurot. Spordiklubide tegevust ja spordiüritusi toetatakse summas 71 000 eurot. Valla esindamiseks spordivõistlustel (suve- ja talimängud, osalustasud) ja muudeks tegevusteks on 8 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08103 | Vabaõhurajatised | 52 000 | 43 000 |

Ette on nähtud kulud „õunaaia“ rajatiste ja keskkooli staadioni korrashoiuks, haljastusprojekti koostamiseks aleviku keskosas.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08109 | Vaba aja tegevused | 53 830 | 51 000 |

Vallavolikogu poolt kehtestatud toetuste jagamise korra alusel vabaajaürituste ja külaliikumise toetusteks ja muudeks üritusteks on ette nähtud 45 000 eurot. Kadrina valla tunnustuse avaldamise korra alusel preemiate (elutöö preemia ja aasta tegija auhind) maksmiseks on 6 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08201 | Kadrina valla raamatukogu | 199 100 | 207 600 |

Kadrina valla raamatukogul on põhikogu Kadrinas ja neli filiaali (Huljal, Kihleveres ja Vohnjas). 2022.aastal suleti Viitna filiaal.

Tööjõukuludeks 6 töötajale on ette nähtud 118 200 eurot, majandamiskuludeks 89 400 eurot. Majanduskuludest on suurimad kulud teavikute ostmiseks 34 870 eurot (millest riigi poolne toetus on 9 200 eurot) ning Kadrina raamatukogu ja kolm filiaali hoonete majandamise kulud 35 700 eurot, administreerimiskulud 7 830 eurot (millest 6 000 eurot on avalikuks kasutamiseks ettenähtud perioodika tellimise kulud), kulud ürituste korraldamiseks 3 500 eurot, info- ja kommunikatsioonitehnoloogia kulud 5 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08202 | Kadrina Kultuurikoda | 329 466 | 338 500 |

Kavandatud kultuurivaldkonna tegevusteks 206 100 eurot ja noorsootööks 132 400 eurot. Kultuurikoja põhitegevuse kuludest 166 500 eurot on tööjõukulud ja 1720 000 eurot majandamiskulud.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08300 | Valla ajaleht | 16 100 | 17 200 |

Kavandatud on kulud korrektori ja kujundaja tasudeks 6 200 eurot, lehe trükkimiseks 6 000 eurot ja levitamiseks 5 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 08400 | EELK Kadrina Katariina Kogudus | 3 600 | 3 600 |

Tegevustoetus kirikuhoone haldamiseks ja kogukonna tegevusteks.

**09 Haridus**

Hariduse valdkonna kuludena käsitletakse õppekavade alusel õpilastele alus- ja üldhariduse andmise kulusid selleks ettenähtud asutustes ning hariduse osutamisega lahutamatult seotud abiteenuste kulusid.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **09** | **Haridus** | **4 721 873** | **5 598 700** |

Haridusvaldkonna kulud suurenevad 18,6%. Tööjõukulud suurenevad 19,7% ja majandamiskulud 15,7%. Tööjõukulude suurenemine on seotud riigi poolt kavandatava õpetajate palga tõusuga ja tulenevalt miinimumpalga tõusust ka vajadusega tõsta muu personali töötasusid keskmiselt 10%. Majandamiskulude suurenemise peamiseks põhjuseks on elektri- ja soojusenergia hindade kallinemine.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09110 | Ostetud lasteaiakohad | 52 000 | 80 000 |

Teistele kohaliku omavalitsuse üksustele tasutavad kohamaksud laste eest, kelle rahvastiku-registri järgne elukoht on Kadrina vallas. Novembrikuu seisuga oli selliseid lapsi 19 ja keskmine lasteaiakoha maksumus oli 375 eurot kuus.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09110 | Kadrina Lasteaed Sipsik  | 1 242 367 | 1 451 500 |

Kadrina lasteaias Sipsik on kokku 13 lasteaiarühma, neist 10 Kadrinas ja 3 Huljal, kokku on lasteaia nimekirjas 210 last. Lasteaia koosseisus on 55 ametikohta. Koosseisus on 25 õpetajat, 13 õpetaja abi ja 5 õpetaja assistenti, 3 eripedagoogi, 2 tugiisikut ja 0,5 logopeedi ametikohta. Magistriharidusega õpetaja palgaks on kavandatud 1749 eurot ja kõrgharidusega õpetaja palgaks 1575 eurot, mis on eelduseks riigipoolse lasteaiaõpetajate tööjõukulude toetuse saamiseks suurusjärgus 47 tuhat eurot. Personalikulud kokku on 1 287 600 eurot.

Majandamiskulud on 163 900 eurot, millest 105 200 eurot on hoonete majandamise kulud, inventari kulud on 12 300 eurot (rühmade mööbli süsteemne uuendamine, pehme inventari uuendamine ja muu inventar), õppevahendite soetamise kulud on 16 250 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09110 | Toitlustamine lasteaias Sipsik | 0 | 152 900 |

Kavas on alates jaanuarist 2023 üle minna toitlustamisteenuse ostmiselt toiduvalmistamisele lasteaia Kadrina maja köögis, Hulja majja jätkub toidu vedu. Lasteaias on olemas toiduvalmistamiseks sobivad ruumid ja osaliselt ka vajalik inventar, mida seni kasutas toitlustamisteenuse osutaja. 2022. aasta novembris ja detsembris remonditakse köök ja abiruumid ning soetatakse puuduolev inventar.

Toidupäeva hinnaks on kavandatud 3,42 eurot lapse kohta.

Toiduvalmistamise kuludeks kokku on kavandatud 152 900 eurot, millest lapsevanemad tasuvad 132 000 eurot.

Toitlustamiskuludest 50 800 eurot on kulud personalile (kaks kokka ja toiduvedaja), 7 500 eurot kulud elektrienergiale ja vee- ning kanalisatsiooniteenusele. Toiduainete ostmiseks on kavandatud 90 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09110 | Vohnja Lasteaed-Algkool lasteaed | 160 200 | 209 700 |

Raamatupidamise arvestust lasteaed-algkoolides peetakse eraldi põhihariduse ja alushariduse osas. Lasteaias on 2022. a novembri seisuga kaks lasteaiarühma kokku 31 lapsega. Lasteaia osa tööjõukulud on 152 400 eurot ja majandamiskulud 57 100 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09212 | Vohnja Lasteaed-Algkool algkool | 96 945 | 96 000 |

Koolis on 2022. aasta novembri seisuga 12 õpilast. Riigipoolne eeldatav toetus 2023. aastaks on 34 900 eurot õpetajate tööjõukuludeks ja õppekuludeks. Põhitegevuse kuludest on tööjõukulud 95 000 eurot ja 1 100 eurot on ette nähtud õppekuludeks. Maja ülalpidamise kulud on arvestuse lihtsustamiseks kajastatud lasteaia osa kuludena.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09212 | Ostetud koolitusteenused | 52 000 | 53 000 |

Koolitusteenuseid ostetakse teistelt omavalitsustelt, kus Kadrina valla lapsed õpivad. Kadrina valla registris olevaid õpilasi, kes õpivad teiste omavalitsuste koolides oli 10.10.2022 seisuga kokku 44 õpilast. Õppekoha tegevuskulu maksumuseks kuus ühe õpilase kohta on arvestatud 99 eurot kuus, välja arvatud Näpi Kool kus tegevuskulu maksumus on 210 eurot kuus. Näpi Koolis õpib Kadrina vallast 6 õpilast

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09212 | Kadrina Keskkool | 2 480 906 | 2 860 800 |

Õpilaste arv Kadrina Keskkoolis 2022. aasta novembri seisuga on 637 õpilast, sealhulgas põhikooli osas 532 õpilast ja gümnaasiumi osas 105 õpilast. Kokku on Kadrina Keskkoolis 76 töökohta, neist 2 juhti (direktor ja õppejuht), 10 tippspetsialisti, 52 õpetajat, 4 keskastmespetsialisti, 3 tugispetsialisti ja 3 abipersonalitöötajat. Tööjõukuludeks on kavandatud 2 319 200 eurot. Tööjõukulud võrreldes 2022.aasta suurenevad 19,8%. Õpetajate tööjõukuludeks on kokku kavandatud 1 737 200 eurot, sealhulgas põhikooli õpetajate tööjõukuludeks 1 456 200 eurot ja gümnaasiumiõpetajate tööjõukuludeks 281 000 eurot.

Õpetajate tööjõukulud kompenseeritakse riigieelarvest (arvestatud on riigipoolse eraldise suurenemisega 23,5%). Tööjõukuludest on valla omavahenditest kavandatud katta 582 000 eurot.

Majandamiskulud on 541 600 eurot, sh küttekulud 115 000, elektrikulud 80 000 eurot ja ruumide korrashoiukulud 127 400 eurot, õppevahendite ja muud koolituskulud 130 000 eurot, inventari kulud 19 500 eurot. Majandamiskuludest kaetakse riigieelarvest õppekirjanduse soetamise ja õpetajate täiendkoolituse kulud kokku 43 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09510 | Huviharidus ja huvitegevus | 114 860 | 115 000 |

Kavandatud on ostetud huvihariduse teenuste kulud, toetused noortega tegelevatele kultuuri- ja spordiseltsidele ning kultuuri ja spordi ning huvitegevuse kulud hallatavatele asutustele. Täpsem jaotamine lähtub huvihariduse kavast ja volikogu määrusest.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09510 | Kadrina Kunstidekool | 201 925 | 230 900 |

Kadrina Kunstidekoolis õpib 107 õpilast, neist 78 muusikaosakonnas ja 29 kunstiosakonnas. Koosseisu kuulub 8,3 ametikohta.

Põhitegevuse kuludest on personalikulud 222 200 eurot ja majandamiskulud 8 600 eurot. Ruumide majandamiskulud kaetakse Kadrina Kultuurikoja eelarvest. Põhitegevuse kulud võrreldes 2022. aastaga suurenevad 14,3% seoses õpetjate palkade tõusuga.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09600 | Koolitransport | 75 000 | 100 000 |

Koolitranspordi kulud suurenevad 33,3% seoses lepingu hinna muutmisega lähtudes tarbijahinna indeksi tõusust. Koolitranspordi korraldamiseks viidi 2019. aastal läbi riigihange, mille võitis MK Autobuss AS, leping kehtib kuni 15.06.2024.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09601 | Koolitoit Vohnja Lasteaed-Algkoolis | 10 170 | 13 300 |

Kavandatud nii kooliõpilaste kui lasteaialaste toitlustamise kulud kuna toidu valmistamine toimub ühiselt. Kulud suurenevad seoses toiduainete hindade suurenemisega. Kulud kaetakse lapsevanemate ja töötajate tasudega toitlustamise eest, riigipoolse koolitoidu toetusega ja koolitoidu- ja koolipuuviljatoetusega.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09601 | Koolitoit Kadrina Keskkoolis | 153 900 | 152 000 |

Kavandatud on õpilaste koolilõuna kulu 637 õpilasele ja õpilastele pakutava hommikupudru kulu. Läbiviidud hanke tulemusena on hanke võitjaga ( Stadnik Toitlustus OÜ) sõlmitud toitlustusteenuse leping perioodiks 01.09.2022 kuni 30.06.2024 toidupäeva maksumusega 868 eurot. Riigipoolse toetusena kaetakse koolitoidu kuludest 115 000 eurot, valla eelarvest lisandub 37 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09602 | Kadrina õpilaskodu | 51 800 | 61 300 |

Kavandatud on riiklikult toetatavale õpilaskodu kohale vastuvõetud õpilaste kulud õpilaskodus. Õpilaskodus on 3 koosseisukohta tööjõukuludega 45 100 eurot ning majandamiskulud on

16 200 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 09800 | Hariduse üritused | 24 800 | 22 300 |

Õpetaja ja tugispetsialisti stipendiumiteks on planeeritud 8 000 eurot. Volikogu määrustega kehtestatud Kadrina valla haridusstipendiumi väljaandmiseks ja Kadrina Keskkooli gümnaasiumiastme edukamate õpilaste premeerimiseks on kokku eraldatud 7 300 eurot. Haridusvaldkonna strateegia arendamiseks ja muudeks haridusüritusteks 7 000 eurot.

**10 Sotsiaalne kaitse**

Sotsiaalne kaitse on meetmete kogum, mille ülesandeks on parandada üksikisiku või leibkonna toimetulekut sissetuleku osalisest või täielikust kaotusest põhjustatud toimetulekuriski või toetusvajaduse ilmnemisel. Eesmärgiks on pakkuda abi erinevate riskide ja vajaduste ( haigus, puue, vanadus, toitjakaotus, pere ja lapsed, töötus jne.) korral.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| **10** | **Sotsiaalne kaitse** | **830 492** | **718 100** |

Sotsiaalse kaitse kuludest on kavandatud 237 000 eurot tööjõukuludeks, 196 500 eurot toetuste maksmiseks, 231 200 eurot sotsiaalteenuste ostmiseks ning 53 400 eurot sotsiaalosakonna majandamiskuludeks ja muudeks kuludeks.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10120 | Puuetega inimeste sotsiaalhoolekande asutused | 6 900 | 8 000 |

Kavandatud on tasulised teenused ja muud sotsiaalabiteenused (õendusabi, hooldusravi jne) puuetega inimestele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10121 | Muu puuetega inimeste sotsiaalne kaitse | 69 766 | 60 000 |

Puuetega inimeste hooldajate toetuse ja sotsiaalmaksu kulu on 33 400 eurot, puuetega inimeste eluruumi füüsilise kohandamise, puuetega inimeste sotsiaaltranspordi ja nõustamisteenuse kulu on 25 000 eurot, toetused puudega inimeste ühendustele 1 600 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10121 | Raske ja sügava puudega laste teenuse toetus | 38 150 | 27 000 |

Ette on nähtud puudega lastele tugiisikuteenuse personalikuludeks 12 100 eurot, abivahendite kompenseerimiseks, laste ja nende vanemate nõustamiseks ja puudega laste transpordikulude katmiseks 14 900 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10200 | Eakate sotsiaalhoolekandeasutused | 172 500 | 106 000 |

Hooldekoduteenusteks hooldekodudes on kavandatud 93 000 eurot. Majutuseta sotsiaalabi teenuse osutamiseks Kadrina päevakeskuses 13 000 eurot, koduhooldusteenuse osutamise kulud kajastuvad 2023. aastal eakate koduteenuse eelarves kuna teenuse ostmisest on loobutud ja vallavalitsuse struktuuri on lisatud 3 avahooldaja töökohta.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10201 | Koduteenus eakatele | 15 780 | 51 900 |

Kavandatud on kolme avahooldaja (koduteenuse osutaja) tööjõukuludeks 44 200 eurot ja isikliku sõiduauto kasutamise ja sidekulude hüvitamiseks 7 700 eurot. Koduteenuse omaosaluseks on eelarve tuludes kajastatud 7 500 eurot.

Koduteenuse eesmärgiks on tagada abivajavate inimeste toimetulek neile harjumuspärases keskkonnas, mis aitab kaasa elukvaliteedi säilitamisele ja vähendab vajadust hooldekoduteenustele.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10400 | Asendus- ja järelhooldusteenus | 70 698 | 66 300 |

Asenduskoduteenus on riigi poolt rahastatav teenus, planeeritud on asendushooldusteenus MTÜ-s Maria ja lapsed ühele lapsele 29 300 eurot, asendushooldusteenus AS-s Hoolekandeteenused ühele lapsele 37 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10402 | Muud toetused peredele ja lastele | 90 500 | 58 600 |

Sünnitoetusteks on kavandatud 20 000 eurot (arvestatud on 50 lapse sünniga) õppetoetusteks (esimesse klassi astuja toetus, toidukulude toetus, õppevahendite soetamise toetus, elamiskulude kompensatsioon) 22 200 eurot ja matusetoetusteks ning omasteta isikute matmise kuludeks 16 400 eurot.

2022. aasta eelarves sisalduvad ka kulud energiahinna tõusu kompenseerimiseks elanikkonnale ja Ukraina sõjapõgenikega seotud kulude katmine. Need kulud olid kaetud riigipoolsete täiendavate eraldistega, mille laekumiseks 2023. aastal teave puudub.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10600 | Sotsiaalelupindade haldamine | 42 900 | 31 200 |

Kavandatud on sotsiaalkorterite remondi kulud ja pangalaenude tagasimaksed 13 000 eurot, kommunaalkulud (küte, elekter, vesi- ja kanalistsioon) ja korrashoiu-teenuste (prügivedu, muru niitmine jm) kulud kokku 18 200 eurot.

Kadrina valla omandis on sotsiaalmaja Leikude külas kokku 6 korteriga, 5 sotsiaalkorterit Kihlevere külas ja üks sotsiaalkorter Kadrinas. Sotsiaalelupindade haldamise kommunaalkulude eest tasub vallavalitsus teenuse osutajale ja esitab edasi arved eluruumide kasutajatele. Alates 2023. aasta jaanuarist on kehtestatud uued üürihinnad. Elupindade rentnikelt on planeeritud koguda üüri ja üüriga kaasnevate kulude katmist summas 20 500 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10701 | Riiklik toimetulekutoetus | 78 210 | 80 000 |

Vahendid toimetulekutoetuste väljamaksmiseks ja sotsiaaltoetuste ning teenuste osutamise korraldamiseks eraldatakse riigieelarvest. Toimetulekutoetuse taotlemine, arvestamine, määramine ja maksmine on reguleeritud sotsiaalhoolekande seadusega.

Toimetulekutoetuse arvestamise aluseks on üksi elava isiku või perekonna kõigi liikmete eelmise kuu netosissetulek, jooksval kuul tasumisele kuuluvad eluruumi alalised kulud ning kehtestatud toimetulekupiir.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10702 | Muu sotsiaalsete riskirühmade kaitse | 114 618 | 121 500 |

Muude sotsiaalsete riskirühmade kaitse hõlmab ühekordsete toetuste pakkumist isikutele, kes on sotsiaalselt tõrjutud või kellel on oht sattuda sotsiaalselt tõrjutuks.

Ühekordsete sotsiaaltoetuste liigid on

* toetus õnnetusjuhtumi või kriisiolukorra puhul (perekonnaliikme surm, töövõimetuks muutumine või raske haigus, tulekahju, vargus, eluaseme puudumine erakorralistel asjaoludel jms);
* toetus ortopeediliste, invatehniliste ja muude abivahendite ostmiseks või üürimiseks;
* toetus retseptiravimite hinna kompenseerimiseks;
* toetus hooldusvahendite hinna kompenseerimiseks;
* toetus eriarsti visiiditasude, haigla voodipäevatasu omaosaluse ja eriarsti vastuvõtule sõiduks sõidukulude kompenseerimiseks;
* toetus kinnipidamiskohast vabanenud isikutele;
* toetus lastele hädavajalike koolitarvete, riiete, jalanõude jne ostmiseks;
* toetus lapse õppekavaväliste tegevuse kulude katmiseks.

Kulud kasvavad seoses peretöötaja töökoha lisandumisega. Logopeedi, psühholoogi ja peretöötaja tööjõukuludeks on kavandatud 87 500 eurot. Muudeks peredele osutatavateks sotsiaalabiteenuste (ohvriabi-teenus, lastemaja teenus, perelepitusteenus, perenõustamine, vanemlust toetavad programmid) on kavandatud 34 000 eurot.

|  |  |  |  |
| --- | --- | --- | --- |
| **tunnus** | **Nimetus** | **Eelarve 2022** | **Eelnõu 2023** |
| 10900 | Sotsiaalse kaitse haldus | 130 470 | 107 600 |

Sotsiaalse kaitse halduse kulud on sotsiaalosakonna tööjõu- ja majandamiskulud. Tööjõukuludeks on kavandatud 93 400 eurot kolmele sotsiaalosakonna töötajale ja osalise koormusega juhtumikorraldajale. Majandamiskuludeks on kavandatud 14 200 eurot.